Tobija (Šarić)/Glava 13.
1 Stariji Tobija otvori usta svoja, blagoslovi Gospoda i reče: »Velik si, Gospode, do vijeka, i u sve je vijeke kraljevstvo tvoje;

2 Jer ti bičuješ i iscjeljuješ, odvodiš u carstvo mrtvih i opet izvodiš; i nema ga, koji bi utekao ruci tvojoj.

3 Slavite Gospoda, sinovi Izraelovi, i pred poganima hvalite ga;

4 Jer zato vas razasu među narode, koji ga ne poznaju, da pripovijedate divna djela njegova, i da ih naučite, da osim njega nema drugoga Boga svemogućega!

5 On nas je kaznio za nepravde naše, i on će nas spasiti po milosrđu svojemu.

6 Gledajte dakle, što je učinio s nama, i slavite ga sa strahom i trepetom, i kralja vijekova uzvisujte djelima svojim!

7 A ja ću ga slaviti u zemlji sužanjstva svojega, jer je pokazao veličanstvo svoje na narodu grješnom.

8 Zato se obratite, grješnici, i činite pravdu pred Bogom vjerujući, da će učiniti s vama milosrđe svoje!

9 A ja i duša moja radovat ćemo se u njemu.

10 Blagosivajte Gospoda svi odabranici njegovi, provodite dane radosti i slavite ga!

11 Jeruzaleme, grade Božji, Gospod te pokara za djela ruku tvojih!

12 Hvali Gospoda dobrim djelima svojim i blagosivaj Boga vijekova, da opet sagradi u tebi šator svoj i dozove natrag k tebi sve sužnje, i da se veseliš u sve vijeke vijekova!

13 Svjetlošću sjajnom zasjat ćeš, i svi krajevi zemlje klanjat će se tebi.

14 Narodi će izdaleka dolaziti k tebi, donositi darove i klanjati se u tebi Gospodu, i zemlju će tvoju držati svetinjom.

15 Jer će ime veliko zazivati u tebi.

16 Prokleti će biti, koji te prezru; i bit će osuđeni svi, koja te usproklinju; a blagosloveni će biti, koji te sazidaju.

17 A ti ćeš se veseliti djecom svojom, jer će se svi blagosloviti i okupiti oko Gospoda.

18 Blaženi svi, koji te ljube, i koji se raduju nad mirom tvojim!

19 Blagosivaj, dušo moja, Gospoda, jer izbavi Jeruzalem, grad svoj, od svih nevolja njegovih Gospod, Bog naš!

20 Blažen ću biti, ako potomci moji mognu gledati sjaj Jeruzalema.

21 Vrata Jeruzalema sazidat će se od safira i smaragda, a svi zidovi njegovi unaokolo od dragoga kamenja.

22 Sve će se ceste njegove pokriti kamenom bijelim i čistim, i po ulicama njegovim pjevat će se aleluja.

23 Blagosloven Gospod, koji ga uzvisi, i neka bude kraljevstvo njegovo nad njim u vijeke vijekova! Amen.«

Tobija (Šarić)